tartuNLP/wikipedia-smugri-20251201 huggingface dataset:
Räjähdelaitos

Räjähdelaitos (lyhenne RÄJL) oli Suomen maavoimiin kuulunut räjähdealan laitos, joka oli hallinnollisesti osa Maavoimien materiaalilaitosta. Räjähdelaitoksen perustamisesta tehtiin päätös vuonna 2006 ja laitos perustettiin 1.1.2008, jolloin yhdistettiin silloiset Haapajärven asevarikko (HaapjAseV), Keuruun pioneerivarikko (KeuPionV), Parkanon pioneerivarikko (ParkPionV) ja Ähtärin asevarikko (ÄhtAseV) yhdeksi laitokseksi. Räjähdelaitoksen henkilöstömäärä oli noin 360 henkilöä.
Räjähdelaitos toimi vuoden 2012 loppuun, jolloin sen korvasi Räjähdekeskus (RÄJK).
Organisaatio.
Räjähdelaitoksen esikunta (E/RÄJL) sijaitsi Inhassa Ähtärissä. Laitoksen organisaatio muodostui kuudesta osastosta:
Keuruun varikko sijaitsee Keuruun Kalettoman kylässä, Parkanon varikko Parkanossa Oulu–Helsinki-radan tuntumassa, Haapajärven varikko Haapajärvellä Jyväskylä–Haapajärvi-radan sivuraiteen päässä ja Ähtärin varikko Ähtärin Inhan ja Palolammen alueella.
Henkilöstömäärältään yksiköistä suurin oli Haapajärven varikko n. 150 työntekijällä ja toiseksi suurin Ähtärin varikko n. 130 työntekijällä.
Laitoksen ja varikkojen johto.
Laitoksen viimeisenä johtajana toimi everstiluutnantti Tero Luukkonen (s. 1960).
Haapajärven varikon päällikkönä toimi everstiluutnantti Jukka Nikkari (s. 1959).
Keuruun varikon päällikkö oli insinöörimajuri Pekka Sarja. Sarjaa edelsivät tehtävässä everstiluutnantti Timo Laine (s. 1952) ja Lasse Raassina.
Lakkauttaminen.
Laitos lakkautettiin vuoden 2012 lopussa ja uusi hallintoyksikkö Räjähdekeskus perustettiin 1.1.2013. Räjähdekeskuksen kokoonpanoon kuuluvat hallinto-osastoksi muuttunut Ähtärin yksikkö sekä tekninen osasto, johon kuuluvat Haapajärven, Keuruun ja Ähtärin sekä Niinisalon (Koeampumalaitos) toimipisteet.
Hà Giang (maakunta)

Hà Giang on Vietnamin entinen maakunta. Se sijaitsi maan pohjoisosassa Đông Bắcin alueella, Kiinan vastaisella rajalla. Sen pääkaupunki oli Hà Giang. Maakunnan pinta-ala oli 7 946 neliökilometriä, ja vuonna 2009 siellä oli noin 724 000 asukasta. 
Vuoden 2025 hallinnollisessa uudistuksessa Hà Giang liitettiin Tuyên Quangin maakuntaan.
Maakunta on vuoristoista ja osin vaikeakulkuista aluetta. Se panostaa etenkin laadukkaan teen tuottamiseen. Siellä on myös runsaat malmi- ja mineraalivarat.
Gabi (jalkapalloilija)

Gabriel Fernández Arenas eli Gabi (s. 10. heinäkuuta 1983 Madrid, Espanja) on espanjalainen entinen jalkapalloilija.
Seurajoukkueura.
Gabi on Atlético Madridin kasvatti. Hän teki ensiesiintymisensä edustusjoukkueessa kaudella 2003–2004, mutta peliaika jäi lopulta kuitenkin hyvin vähäiseksi. Seuraavan kauden 2004–2005 Gabi pelasi lainalla madridilaisseura Getafessa. Palattuaan Atléticoon lainakauden jälkeen hän pelasi vuosina 2005–2007 52 ottelua, joissa syntyi yksi maali.
Toukokuussa 2007 Gabi siirtyi Real Zaragozaan 9 miljoonan euron siirtokorvauksella. Sopimus oli pituudeltaan nelivuotinen. Hän kuului ensimmäisellä kaudellaan joukkueen avauskokoonpanoon, joka päättyi kuitenkin pettymykseen Zaragozan pudottua Segunda Divisióniin.
Kaudella 2008–2009 hän pelasi 35 ottelua ja teki niissä neljä maalia. Joukkue nousi vuoden tauon jälkeen takaisin maan pääsarjaan kaudeksi 2009–2010.
Ilmavoimien soittokunta

Ilmavoimien soittokunta (lyhenne ILMAVSK) on Luonetjärven varuskunnassa Jyväskylässä toimiva ilmavoimien virallinen sotilassoittokunta. Ilmavoimien soittokunnan tehtävänä on sotilasmusiikkitoiminta ilmavoimissa ja Keski-Suomen alueella.
Soittokunta perustettiin vuonna 1977 nimellä Luonetjärven Varuskuntasoittokunta (LuoSK). Soittokunta siirrettiin vuonna 1990 Ilmavoimien Viestikoulun (nykyinen Ilmasotakoulu) alaisuuteen. Nykyinen nimi on ollut käytössä vuodesta 1990 lähtien.
Nykyhetket.
Soittokunnan päällikkökapellimestarina toimii musiikkimajuri Jaakko Nurila ja apulaiskapellimestarina kapteeni Timo Raudasoja ja yliluutnantti Mikko Tourunen.
Soittokunta esiintyy pääosin Ilmavoimien Big Band -kokoonpanolla.
Äänitteet.
Soittokunta on julkaissut seuraavat levyt:
Express (yhtye)

Express on suomalainen popyhtye, joka on perustettu vuonna 1967. Yhtye on toiminut tauotta perustamisestaan asti, ja alkuperäisjäsenistä ovat mukana Junnu Sippola ja Unski Kaikkonen ja 37 poissaolovuoden jälkeen entinen kansanedustaja Lyly Rajala. Yhtye keikkaili vielä vuonna 2010, ja olikin The Boysin jälkeen Suomen vanhin yhtäjaksoisesti toiminut popyhtye. 
Historiaa.
Yhtye perustettiin syksyllä 1967, kun Blackbirds-ryhmään liittyivät kosketinsoittaja Unski Kaikkonen ja basisti Hura Huttunen. Entisiä Blackbirdsejä uudessa olivat Junnu Sippola, Lyly Rajala sekä solisti Aimo Jaara. 
Alkuaikoina bändin kokoonpano oli jatkuvasti muutoksille altis. 1970 yhtye voitti levy-yhtiö EMI:n järjestämän popbändien suomenmestaruuskisan. Tuolloin yhtyeen solistiksi oli tullut Pertti Fält ja rumpaliksi Kari Peuhkurinen. Kisapalkintona yhtye sai tehdä ensilevytyksensä - kaksi laulua kokoelma-LP:lle Ilmansuunnat. 
Hieman myöhemmin miehistö muuttui taas. Kitaristiksi tuli Bachelors-yhtyeessä vaikuttanut Sepa Niemi ja rumpaliksi Tapu Mylly. Sepalla oli biisinikkarin vikaa ja hänen kynäilemänsä Anna, anna -humppa toikin Expressille hitin ja valtakunnallista näkyvyyttä. Single keikkui parhaimmillaan Yleisradion Jokamiehen listan kolmosena. Vuonna 1974 Express julkaisi ensimmäisen pitkän levynsä, jossa yhtyeen omia sävellyksiä oli puolet.
Yhtyeen riveissä on ehtinyt soittaa melkoinen joukko muusikoita. Alkuperäisjäsenistä ovat mukana (2010) Junnu Sippola ja Unski Kaikkonen ja 37 poissaolovuoden jälkeen Lyly Rajala. Pitkäaikaisina jäseninä ovat vaikuttaneet mm. Risto Järvenpää, Ari Mustonen, Sepa Niemi, Harri Sarkkinen, Jouni Kesti, Aimo Suomela. Express keikkaillee edelleen. Junnun, Unskin ja Lylyn lisäksi kokoonpanoon kuuluvat Markku Keskinarkaus, joka on ollut bändissä jo yli 30 vuotta sekä uusimpana tulokkaana kitaristi Timo Niemelä vuodesta 2010.
Junnu on ollut kirjoittelemassa varsinaista Express Storya.
Precious

Precious ("Precious: Based on the Novel ”Push” by Sapphire") on vuonna 2009 ensi-iltansa saanut Lee Danielsin ohjaama draamaelokuva. Se perustuu Sapphiren romaaniin "Push" vuodelta 1996. Elokuva on kasvutarina harlemilaisesta 16-vuotiaasta tytöstä, joka on toista kertaa raskaana isälleen. Elokuvan pääosissa ovat Gabourey Sidibe, Mo’Nique, Paula Patton, Mariah Carey ja Sherri Shepherd. 
Elokuva oli kansainvälinen arvostelumenestys. Elokuva sai kuusi Oscar-ehdokkuutta, muun muassa parhaan elokuvan kategoriassa. Mo’Nique palkittiin parhaan naissivuosan ja George S. Fletcher parhaan sovitetun käsikirjoituksen Oscarilla. 
Näyttelijät.
"Push"-romaanin kirjoittanut Sapphire tekee elokuvan lopussa cameoroolin esittäen naista päivähoidossa.
Vastaanotto.
Arvostelut.
Rotten Tomatoes -sivuston mukaan kriitikoiden arvosteluista 91 prosenttia oli positiivisia, perustuen 218 arvosteluun.
Juanito (jalkapalloilija, 1980)

Juan Jesús Gutiérrez Robles eli Juanito (s. 17. helmikuuta 1980 Málaga, Espanja) on espanjalainen jalkapalloilija. Hän on pelipaikaltaan puolustava keskikenttäpelaaja.
Seurajoukkueura.
Juanito on kotikaupunkinsa Málagan kasvatti. Ensiesiintymisensä edustusjoukkueessa hän teki 1. syyskuuta 2002 ottelussa Recreativo Huelvaa vastaan. Kolmen kauden jälkeen Juanito siirtyi Alavésiin, jossa hän pelasi kauden 2005–2006. Seuraavalla kaudella hän edusti Real Sociedadia, jonka kohtalona oli myös putoaminen kauden päätteeksi maan pääsarjasta.
Kaudeksi 2007–2008 Juanito siirtyi Almeríaan. Hän kuului joukkueensa luottopelaajiin keskikentän pohjalla edustamiensa kahden kauden aikana.
Heinäkuussa 2009 hän palasi kasvattajaseuraansa Málagaan, korvaamaan Sevillaan palannutta Loloa. Hän pelasi ensimmäisen ottelunsa heti kauden avausottelussa Atlético Madridia vastaan, joka päättyi lopulta málagalaisseuran 3–0-voittoon.
4. tammikuuta 2011 Juanito vapautettiin sopimuksestaan yhdessä joukkuetoveri Albert Luquen kanssa. Vajaa kaksi viikkoa myöhemmin 15. tammikuuta 2011 hän teki loppukauden kattavan sopimuksen vanhan seuransa Almerían kanssa.
Manu Torres

Manuel "Manu" Torres Caturla (s. 14. elokuuta 1989 Torremolinos, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Cartagenaa ja on pelipaikaltaan vasen laitapuolustaja.
Torres on Málagan kasvatti. Hän nousi edustusjoukkueeseen kaudella 2009–2010 ja teki ensiesiintymisensä 30. elokuuta 2009 kauden avausottelussa Atlético Madridia vastaan.
SeaBus

SeaBus on Kanadan, Brittiläisessä Kolumbiassa, Vancouverin ja North Vancouverin kaupunkien välillä liikennöivä katamaraanityyppinen henkilölautta. Reitillä liikennöi tällä hetkellä kaksi alusta. Ruuhka-aikana liikennöinti tapahtuu noin 15 minuutin vuorovälillä ja iltaisin sekä sunnuntaisin vuoroväli on noin 30 minuuttia. Lautat omistaa ja niitä liikennöi Coast Mountain Bus Company yhtiö ja ne kuuluvat tärkeänä osana Suur-Vancouverin TransLink joukkoliikennejärjestelmään.
Liikennöinti.
Lautat liikennöivät maanantaista lauantaihin kello 6.00–1.00 ja sunnuntaisin 8.00–23.00. Ruuhka-aikana kaksi lauttaa liikennöi samalla reitillä ja kohtaavat toisensa puolimatkassa. Tällöin vuoroväli on noin 15 minuuttia. Ruuhka-ajan ulkopuolella ja sunnuntaisin vuoroväli on noin 30 minuuttia, koska käytössä on vain toinen lautoista. SeaBus liikennöi Vancouverissa sijaitsevan Waterfront Stationin ja Burrard Inlet -vuonon vastarannalla, North Vancouverin kaupungissa sijaitsevan Lonsdalen sataman väliä. Niiden etäisyys on 3,24 kilometriä. Lautta kulkee normaalisti 11,5 solmun (21,3 km/h) nopeudella, joka on rajoitettu vesialueen muuta liikennettä haittaavien aaltojen minimoiseksi. Lautat tekevät yli 50 ylitystä päivittäin.
Lautat.
Reitillä on ollut käytössä kolme alusta, joista kaksi ensimmäistä valmistui 1976 ("MV Burrard Otter" ja "MV Burrard Beaver") ja ovat olleet liikenteessä siitä lähtien. Kolmas alus valmistui vuonna 2009 ("MV Burrard Pacific Breeze"). Se on samantyyppinen kuin kaksi aikaisempaakin alusta. Ennen uuden lautan käyttöönottoa tiedotusvälineissä oli uutisoitu kolmen aluksen yhteiskäytöstä, jolloin vuoroväli olisi kutistunut 10 minuuttiin. Joulukuussa 2009 alusten omistaja kuitenkin ilmoitti yhden vanhemman lautan peruskorjaamisesta ja toisen poistuvan käytöstä vedoten lauttojen alhaiseen käyttöasteeseen.
Kaikki kolme alusta ovat katamaraaneja, joissa on kaksi keulaa, eli lautat voivat liikenöidä molempiin suuntiin samoin ominaisuuksin. Lautoissa on kaksi runkoa, joissa molemmissa on kaksi erillistä dieselmoottoria ja ruoripotkuria edeltävää mekaanista kääntyvää potkuria. Tämänkaltainen toteutus oli erittäin harvinainen 1970-luvulla rakennetuissa aluksissa. Kaikki neljä potkuria kääntyvät 360 astetta ja ovat täysin itsenäisiä. Tämän vuoksi lautta voi liikkua kaikkiin suuntiin. Lauttojen kapasiteetti on 400 matkustajaa, ja molemmissa satamissa on automaattiset laskurit, jotka rajoittavat matkustajien määrän.
Eläinsuojelun Topelius-palkinto

Eläinsuojelun Topelius -palkinto on Helsingin Eläinsuojeluyhdistys HESY ry:n vuosittain jakama palkinto, joka myönnetään eläinsuojelun saralla ansioituneelle yksityishenkilölle tai yhteisölle.
Palkinto perustettiin vuonna 1998 yhdistyksen perustajan Zacharias (Sakari) Topeliuksen juhlavuoden kunniaksi. Palkinto on Topeliuksen allekirjoittaman alkuperäisen kunniakirjan jäljennös.
Palkinnon saajat.
Lähde:
Kanapunkki

Kanapunkki ("Dermanyssus gallinae") on siipikarjan vertaimevä ulkoloinen. Kanapunkki ei ole kovin tarkka isäntälajistaan, ja jos isäntälajia ei ole lähettyvillä, se voi käyttää nisäkkäitä, myös ihmistä, veriateriointiin aiheuttaen iho-oireita ja kutinaa. Kanapunkki elää kanalan rakenteissa viettäen suurimman osan aikaa erossa isännästään, minkä vuoksi sitä saattaa olla vaikea löytää. Diagnosointia vaikeuttaa myös se, että kanapunkit ovat yöaktiivisia, joten kanalan omistajan voi olla vaikeaa havaita punkkeja. Kanapunkki on väriltään valkoharmaa, mutta verta imettyään se muuttuu väriltään punaiseksi tai mustaksi.
Elämänkierto.
Kanapunkin elämänkierto voi lyhyimmillään kestää vain viikon, minkä vuoksi se lisääntyy hyvin nopeasti. Tosin kylmällä ilmalla elämänkierto hidastuu jonkin verran. Aikuisen punkin saatua veriaterian se munii vuorokauden sisällä. Munista kehittyy 2–3 päivässä kuusijalkaisia toukkia, joista nahanluonnin jälkeen muodostuu kahdeksanjalkaisia nymfejä. Nymfit luovat nahkansa vielä kahteen kertaan ennen kuin niistä tulee aikuisia kanapunkkeja. Sekä nymfit että aikuiset imevät verta, toukat eivät.
Kanapunkkitartunnan oireet siipikarjalla.
Kanapunkkitartunta aiheuttaa tyypillisesti voimakasta kutinaa ja levottomuutta. Linnuilla voi esiintyä myös anemiaa ja jopa kuolleisuutta voimakkaissa tartunnoissa. Kanapunkkitartunta laskee munantuotantoa, ja munissa voi olla näkyvissä punaisia veripilkkuja.
Torjunta.
Koska kanapunkit viettävät vain lyhyitä hetkiä isäntäeläimessä ja muuten elävät isäntien ympäristössä, torjunnan tulee kohdistua lintuja ympäröiviin rakenteisiin.
Kurkistelija

Kurkistelija ("Peeping Tom", televisiossa ja videona myös nimellä "Pelon kasvot") on Michael Powellin ohjaama brittiläinen psykologinen trilleri- ja kauhuelokuva vuodelta 1960. Se kertoo nuoresta miehestä, joka murhaa naisia ja kuvaa heidän viimeiset hetkensä kaitafilmille.
Elokuva sai niin murskaavan vastaanoton Britanniassa, että Michael Powellin elokuvaohjaajan ura Britanniassa käytännössä päättyi siihen. Se jäi myös Suomen ennakkosensuurin kynsiin: se kiellettiin 1960 (kaksi päätöstä) ja 1966. Sen esitys sallittiin vasta 1981 Suomen elokuva-arkistossa.
Nykyään sitä pidetään kuitenkin psykologisen jännitys- ja kauhuelokuvan mestariteoksena kuten Alfred Hitchcockin Psykoa, joka sai ensi-iltansa vain pari kuukautta myöhemmin. Niitä verrataan usein keskenään, sillä molemmat käsittelevät voyeurismia, mutta Powell menee pidemmällä ja samaistaa itsensä ohjaajana ja katsojat elokuvan tirkistelijään, jonka näkökulmaa kameraa seuraa.
British Film Instituten valitsemat asiantuntijat äänestivät "Kurkistelijan" vuonna 1999 yhdeksi kaikkien aikojen sadasta parhaasta brittielokuvasta.
Uudenseelanninlokki

Uudenseelanninlokki ("Larus bulleri"), myös "Chroicocephalus bulleri", on Uuden-Seelannin kotoperäinen lokki. Sen kannasta 78 % elää Eteläsaarella ja loput muutamassa paikassa Pohjoissaarella. Vuosina 1996-1997 toteutetuissa koko maan kattavissa laskennoissa tavattiin 48 000 pesää. Lajin holotyypin kuvaili Frederick Wollaston Hutton Uudesta-Seelannista 1871.
Japaninlokki

Japaninlokki ("Larus crassirostris") on itäaasialainen lokki. Sen elinympäristö käsittää Venäjän Kaukoidän rannikon, muun muassa Sahalinin ja Kuriilit, Japanin, Korean ja Kiinan itärannikon. Lokki on vaeltanut muutaman kerran Länsi-Alaskaan. Lajin holotyypin kuvaili Louis Jean Pierre Vieillot Nagasakista 1828.
Lajin ääntely muistuttaa kissan nau'untaa, mistä juontavat juurensa sen japaninkielinen nimi "umineko" (, ”merikissa”) ja koreankielinen nimi "gwaeng-yi" (, ”kissalokki”).
Huolia paratiisissa

Huolia paratiisissa ("Trouble in Paradise") on Ernst Lubitschin ohjaama ja tuottama yhdysvaltalainen romanttinen komediaelokuva vuodelta 1932. Sitä pidetään yhtenä Lubitschin parhaimmista elokuvista ja monien kriitikoiden mielestä ”Lubitschin kosketus” on siinä täydellisimmillään.
Elokuva valittiin vuonna 1991 Yhdys­valtojen kongressin kirjaston National Film Registryyn, johon kootaan esteetti­sesti, historialli­sesti tai kulttuuri­sesti merkittäviä amerikkalais­elokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.
Ruskea koiranpunkki

Ruskea koiranpunkki eli koiranpuutiainen ("Rhipicephalus sanguineus") on nisäkkäiden verta imevä ulkoloinen, joka muistuttaa suuresti puutiaista ja jota yleisimmin tavataan koiralta. Toisin kuin puutiainen, koiranpunkki on sopeutunut kuivuuteen, ja Suomen oloissa sitä löytyy lähinnä sisätiloista. Se ei ole kovin tarkka isäntälajistaan, ja se voi imeä verta myös muilta nisäkkäiltä, kuten ihmiseltä.
Koiranpuutiaisen erottaa puutiaisesta siinä, että sillä on pidemmät raajat, ja tämän vuoksi se on puutiaista nopealiikkeisempi. Lisäksi koiranpuutiaisella on puutiaisesta eroavia rakenteita, jotka voidaan erottaa valomikroskoopissa: koiranpuutiaisen pää on kolmiomainen, ja sen suuosat ovat puutiaisen suuosia selvästi lyhyemmät. Lisäksi koiranpuutiaisen takaruumiissa on piparkakkumainen reunus, jota puutiaisella ei ole.
Elämänkierto.
Koiranpuutiaisnaaras munii isäntäeläimen iholla tapahtuvan parittelun jälkeen ympäristöön kerrallaan noin 2 000 munaa, joista noin kuukauden kuluttua kuoriutuu kuusiraajaisia toukkia. Toukat tarvitsevat veriaterian, jonka jälkeen ne luovat nahkansa ja muuttuvat kahdeksanjalkaisiksi nymfeiksi. Myös nymfin täytyy imeä verta ennen nahanluontiaan, jonka jälkeen siitä kehittyy aikuinen koiranpuutiainen. Elämänkierto munasta aikuiseksi punkiksi kestää sopivissa olosuhteissa noin 60 vuorokautta, mutta epäsopivissa oloissa siihen voi kulua jopa puoli vuotta.
Henry Ogg Forbes

Henry Ogg Forbes (30. tammikuuta 1851 Drumblade, Aberdeenshire, Skotlanti – 27. lokakuuta 1932 Liverpool, Englanti) oli skottilainen tutkimusmatkailija ja lintutieteilijä.
Forbesin vanhemmat olivat Alexander Forbes ja Mary Ogg. Hän opiskeli lääketiedettä Aberdeenin ja Edinburghin yliopistoissa, mutta saatuaan silmävamman hän päätti opintonsa, ja muutti Portugaliin keräämään näytteitä vuosiksi 1875–1877. Vuosina 1878-1884 hän keräsi näytteitä Itä-Intiassa, missä hän avioitui skotlantilaisen Anabella Keithin kanssa 1881.
Vuonna 1885 Forbes johti tutkimusretkikunnan Uuteen-Guineaan. Rahoitusongelmien takia retki epäonnistui, Forbes menetti maineensa Australiassa, ja hänet nimitettiin säätarkkailijaksi Port Moresbyyn. Lokakuussa 1887 Forbes aloitti uuden retken, joka sekin oli tuomittu epäonnistumaan, ja hän palasi Port Moresbyyn marraskuussa. Pettyneenä Forbes palasi Englantiin 1888. Vuosina 1890–1893 hän toimi Canterburyn museon johtajana Uudessa-Seelannissa, jonka jälkeen hän palasi jälleen Englantiin, missä loi huomattavan tieteellisen uran. 1911 hänet nimitettiin Liverpoolin museoiden johtajaksi, missä virassa hän pysyi kuolemaansa saakka.
Forbes nimesi linnuista muun muassa molukkienpunamesikon ("Myzomela boiei") alalajin "wakoloensis".
Korvapunkki

Korvapunkki ("Otodectes cynotis") on lihansyöjien, erityisesti kissojen, ulkokorvakäytävässä elävä ulkoloinen, joka käyttää ravinnokseen korvakäytävän pinnasta irtoavaa kuollutta materiaalia. Kissojen lisäksi korvapunkkia tavataan pääasiassa koirilla, freteillä ja punaketuilla.
Korvapunkit aiheuttavat isäntäeläimen korvakäytävään kahvinporomaista, tummanruskeaa korvaeritettä. Valomikroskoopilla korvaeritteestä voidaan löytää korvapunkin munia ja nymfimuotoja sekä aikuisia korvapunkkeja, sillä korvapunkin kaikki elämänkierron vaiheet tapahtuvat korvakäytävässä. Korvapunkin yksi elämänkierto munasta nymfimuotojen kautta aikuiseksi kestää noin kolme viikkoa. Korvapunkit aiheuttavat isäntäeläimelle korvien kutinaa, ja hoitamattomana korvapunkkitartunta yleensä johtaa korvatulehdukseen.
Valomikroskoopissa korvapunkki voidaan tunnistaa sille ominaisten raajojen rakenteista. Ensimmäisessä ja toisessa jalkaparissa nähdään raajojen päässä kuppimaiset rakenteet, kolmannessa ja neljännessä raajaparissa jalkojen päästä lähtevät rihmamaiset pitkät säikeet. Lisäksi neljäs jalkapari on muita jalkapareja heikoimmin kehittynyt.
Hoito.
Korvapunkkitartunnan hoidossa käytettävissä lääkkeissä tehoaineena käytetään muun muassa krotamitonia ja imidaklopridia. Hoidossa täytyy myös muistaa, että jos talouden yhdeltä eläimeltä löydetään korvapunkki, tulisi muutkin talouden eläimet hoitaa korvapunkkitartunnan varalta.
Meidän vapaus

Meidän vapaus (myös nimellä "Kaksi onnellista sydäntä", "À nous la liberté") on René Clairin ohjaama ranskalainen komediaelokuva vuodelta 1931. Se kertoo kahdesta vangista ja heidän erilaisista kohtaloistaan vankilan jälkeen.
Elokuva tehdaskohtaukset antoivat vaikutteita Charles Chaplinin "Nykyajalle". Elokuvat tuottajat haastoivatkin Chaplinin oikeuteen plagioinnista. Clair itse ei ollut haasteessa mukana, päinvastoin hänestä oli kunnia, jos Chaplin olisi käyttänyt hänen elokuvaa esikuvana.
Arvostus.
"The New York Timesin" kriitikot valitsivat "Meidän vapauden" vuonna 2004 yhdeksi kaikkien aikojen tuhannesta parhaasta elokuvasta.
"Helsingin Sanomien" Paula Talaskiven mielestä elokuva on ”valloittavan riuskaotteinen ja samalla terävästi yhteiskuntakriittinen musiikkikomedia” ja ”eräs ohjaajan nerokkaimpia töitä” .
Frank Tashlin

Frank Tashlin (19. helmikuuta 1913 Weehawken, New Jersey, Yhdysvallat – 5. toukokuuta 1972 Hollywood, Kalifornia, Yhdysvallat) oli yhdysvaltalainen elokuvaohjaaja, animaattori ja käsikirjoittaja.
Tashlin toimi 1930- ja 1940-luvuilla piirroselokuvien animaattorina ja myöhemmin ohjaajana ja tuottajana muun muassa RKO:lla ja Disneyllä. "Van Boring" -sarjakuvaa hän teki 1934–1936. Vuonna 1941 Tashlin ohjasi ensimmäisen "Private Snafu" -piirroselokuvan. 1940-luvun puolivälissä hän siirtyi radio- ja elokuvakäsikirjoittajaksi. Tuona aikana hän käsikirjoitti muun muassa Marx-komedian "Sardiinimysteerio" (1949).
Elokuvien ohjaamisen Tashlin aloitti 1950-luvun alussa. Hänen ohjaustöihinsä kuuluvat muun muassa "Valkonaaman poika" (1952), "Minkäpä tyttö sille voi" (1956) ja "Huoleton härkätaistelija" (1956).
Long Thànhin kansainvälinen lentoasema

Long Thànhin kansainvälinen lentoasema () on tuleva kansainvälinen lentoasema Vietnamissa. Se rakennetaan Long Thànhiin Đồng Nain maakuntaan, noin 40 kilometrin päähän Hồ Chí Minhin kaupungista. Sen on tarkoitus helpottaa Tân Sơn Nhấtin lentoaseman ruuhkia ja avataan liikenteelle arviolta vuonna 2020. Arvioiden mukaan rakennusprojektin investointikulut ovat enemmän kuin 6,7 miljardia Yhdysvaltain dollaria.
Espanjan kommunistinen puolue

Espanjan kommunistinen puolue () on espanjalainen vuonna 1921 perustettu marxilainen puolue. Vuodesta 1986 lähtien puolue on ollut osa Yhdistynyttä vasemmistoa. Nykyinen pääsihteeri on José Luis Centella.
Kommunistipuolue oli kielletty Francon aikana vuosina 1939–1975. Espanjan sisällissodassa vuosina 1936–1939 kommunistipuolue taisteli tasavaltalaisten puolella. Puolueen pitkäaikainen pääsihteeri vuosina 1960-1982 oli Santiago Carillo, jonka johdolla puolue omaksui kohtalaisen maltillisen linjan. Puolueen poliittinen linja oli hänen johdollaan eurokommunistinen eli puolue oli kriittinen Neuvostoliiton edustamaa kommunistista mallia kohtaan. Puolueen kannatus oli varsin pientä ja vuodesta 1986 lähtien se on ollut osa Espanjan Yhdistynyttä vasemmistoa. Tunnettu puolueen edustaja on ollut Espanjan sisällissodassa legendaariseksi noussut Santiago Carilloa edeltänyt pääsihteeri Dolores Ibárruri, joka asui Francon aikana vuosikymmeniä maanpaossa Neuvostoliitossa ja palasi hyvin iäkkäänä Espanjaan vuonna 1977.
Pohjois-Suomen viestipataljoona

Pohjois-Suomen viestipataljoona (lyhenne PSVP) on Kainuun prikaatissa toimiva viestikoulutusta antava joukkoyksikkö, johon kuuluu kolme perusyksikköä: kaksi viestikomppaniaa ja esikuntakomppania, joista viimeinen kouluttaa myös prikaatin tarvitseman sotilaspoliisimiehistön ja sotakoiranohjaajat. Toinen viestikomppania vastaa aliupseerikoulutuksesta, sekä sissiradistien vuoden pituisesta koulutuksesta.
Pataljoona perustettiin Oulussa vuonna 1989.
Organisaatio.
Pataljoonaan kuuluvat esikuntakomppania (EK), 1. viestikomppania (1.VK) ja 2. viestikomppania (2.VK).
Kemin uimahalli

Kemin uimahalli on uimahalli Sauvosaaren kaupunginosassa Kemissä. Uimahalli on Aarne Ervin suunnittelema ja valmistui vuonna 1967. Siihen tehtiin peruskorjaus ja mittava laajennus vuonna 1997. Laajennuksen yhteydessä uimahalliin tuli viisi allasta: kunto-, opetus-, virkistys-, kahluu- ja toiminta-allas. Viimeksi mainitussa sijaitsee liukumäki ja kiipeilyseinä. Kemin uimahalli on vesipinta-alaltaan 664 m².
Kemin uimahallin palveluihin kuuluvat allasosaston lisäksi kuntosali, tilaussauna, kahvio ja neuvontapiste.
Katon sortumavaara.
Syksyllä 2018 tehdyssä kuntotutkimuksessa havaittiin katon sortumavaara vanhassa allasosassa eli kunto- ja opetusaltaassa, joten se otettiin pois käytöstä.
Churchill College

Churchill College on yksi Cambridgen yliopiston 31 collegesta. Perustettavan collegen tueksi luotiin vuonna 1958 säätiö, jonka johdossa oli Sir Winston Churchill. Kuningatar Elisabet II myönsi kuninkaallisen erioikeuden collegen perustamiseksi vuonna 1960.
Vuonna 1972 Churchill, Clare ja King's College alkoivat ensimmäisinä miespuolisten perustutkinto-opiskelijoiden collegeina hyväksyä myös naisia opiskelijoiksi.
Epäilyksen varjossa

Epäilyksen varjossa ("The Rich Man's Wife") on yhdysvaltalainen jännityselokuva vuodelta 1996. Sen on ohjannut Amy Holden Jones, ja siinä esiintyvät muun muassa Halle Berry, Christopher McDonald, Clive Owen ja Peter Greene.
Musaios Ateenalainen

Musaios Ateenalainen () oli puolimyyttinen antiikin kreikkalainen runoilija, näkijä ja pappi, joka kirjoitti attikalaisiin kultteihin liittyvää runoutta.
Elämä.
Myyteissä Musaios esitetään muun muassa Orfeuksen pojaksi tai oppilaaksi. Diogenes Laertioksen mukaan Musaios oli Eumolpoksen poika, ja ensimmäinen, joka kertoi jumalten syntyperästä. Diogeneen mukaan tämä opetti, että kaikki on saanut alkunsa yhdestä alkuperästä, ja palaa hajottuaan takaisin siihen.
Musaios kirjoitti hymnejä, proosamuotoisia tutkielmia ja oraakkelinvastauksia. Musaioksen nimi yhdistetään erilaisiin attikalaisiin kultteihin ja erityisesti Eleusiin mysteereiden Demeterin kulttiin liittyviin runoihin ja käytäntöihin. Legendan mukaan hän toimi kultin johtajana Herakleen aikoihin.
Diogeneen mukaan Musaios kuoli Faleronissa. Pausanias kertoo, että hänet haudattiin Museion-kukkulalle Ateenan Akropoliin lounaispuolelle.
Teokset.
Musaioksen teoksiksi mainitaan muun muassa seuraavat:
Herodotos kertoo, että Onomakritos kokosi Musaioksen oraakkelinlausumat yhteen Peisistratoksen aikana, mutta lisäili niihin myös omiaan. Herodotoksen mukaan Lasos Hermionelainen havaitsi väärennökset.
Musaioksen teoksista on säilynyt vain katkelmia myöhemmillä kirjailijoilla, kuten Pausanias, Platon, Klemens Aleksandrialainen, Filostratos ja Aristoteles.
Musaios

Musaios ( tai "Mousaios", ) on antiikin kreikkalainen nimi, joka voi viitata seuraaviin henkilöihin:
Epäviralliset jääkiekon Euroopan-mestaruuskilpailut 1940

Kansainvälisen talviurheiluviikon 1940 jääkiekkoturnaus järjestettiin 1.–4. helmikuuta 1940 Garmisch-Partenkirchenissä Saksassa.
Talviolympialaiset 1940 oli määrä järjestää vuoden 1936 tapaan Garmisch-Partenkirchenissä. Toisen maailmansodan puhkeaminen esti kuitenkin olympialaisten järjestämisen kokonaan. Saksassa järjestettiin kuitenkin Kansainvälinen talviurheiluviikko, jossa myös jääkiekkoilu oli ohjelmassa. Jääkiekkoturnauksen ottelut pelattiin 1.–4. helmikuuta. Sodan johdosta osanottajajoukko oli hyvin rajallinen, joten virallista Euroopan-mestaruuskilpailujen arvoa kisoille ei ole voitu antaa.
Kalifornianlokki

Kalifornianlokki ("Larus livens") on Meksikon luoteisosassa Kalifornianlahdella elävä lokki. Sitä tavataan harvinaisena myös Etelä-Kaliforniassa. Se syö mahdollisesti kaloja, rapuja, katkarapuja, simpukoita, haaskoja, jätteitä, munia ja toisten lintujen poikasia. Lajin holotyypin kuvaili Jonathan Dwight Isla San Josésta 1871.
Epäviralliset jääkiekon Euroopan-mestaruuskilpailut 1941

Kansainvälisen talviurheiluviikon 1941 jääkiekkoturnaus pidettiin 19.–23. helmikuuta 1941 Garmisch-Partenkirchenissä. Kilpailujen jääkiekkoturnausta pidettiin epävirallisena Euroopan-mestaruuskilpailuina.
Jonathan Dwight

Jonathan Dwight (8. joulukuuta 1858 New York – 22. helmikuuta 1929 New York) oli yhdysvaltalainen lintutieteilijä.
Dwightin vanhemmat olivat Jonathan ja Julia Lawrence (Hasbrouck) Dwight. Hän meni opiskelemaan Harvardiin vuonna 1876 ja valmistui 1880. Seuraavat vuodet hän teki töitä ja omisti kesänsä tutkimusretkille Kanadaan. 1889 Dwight liittyi New Yorkin Kansalliskaartiin ja sen lääkintäjoukkoihin. Hän kiinnostui lääketieteestä ja meni opiskelemaan lääketiedettä Columbian yliopistoon, josta valmistui 1893. Hän työskenteli sitten joitakin vuosia New York Hospitalissa ja piti samaan aikaan yksityispraktiikkaa, josta hän lopulta luopui omistaakseen enemmän aikaa lintutieteelle.
Dwight oli kiinnostunut lintujen sulkasadosta, jota hän tutki intensiivisisesti, ja julkaisi ensimmäisen tutkimuksensa aiheesta, "Sequence of Plumage and Moults of the Passerinc Birds of New York". Vuonna 1909 hän sai oman työhuoneen American Museum of Natural Historyn rakennuksesta, missä hän työskenteli museon lintukokoelman parissa.
Dwight valittiin American Ornithologists' Unionin jäseneksi 1886 ja toimi seuran puheenjohtajana 1923–1926 sekä hallituksen jäsenenä kaikkiaan 33 vuotta. Dwight oli kahdesti naimisissa, ensin 1901 Georgina Gertrude Rundlen kanssa, joka kuoli 1903, ja sitten 1914 Ethel Gordon Wishart Adamin kanssa.
Dwight nimesi linnuista kalifornianlokin sekä useita alalajeja.
Olympus E-420

Olympus E-420 on kevyt 10 megapikselin järjestelmäkamera, jonka Olympus julkaisi maaliskuussa 2008. Muiden E-4xx-sarjan kameroiden tapaan sitä mainostettiin pienenä, kevyenä ja helposti mukana kulkevana. Tämän sarjan kameroita pidettiin markkinoiden pienimpinä digitaalisina järjestelmäkameroina. Kameran objektiivien kiinnitys perustuu Four Thirds -standardiin, ja kamerarungon ulkoiset mitat ovat 129,5 x 91 x 53 mm. 
Ominaisuudet.
Edeltäjäänsä E-410:een nähden E-420 sisälsi useita muutoksia:
Pelkän kamerarungon lisäksi E-420 oli tarjolla neljän eri objektiivipakkauksen kanssa:
Vereštšaginon piiri

Vereštšaginon piiri () on kunnallinen itsehallintoalue Permin aluepiirissä Venäjällä. Vuonna 1924 perustetun piirin pinta-ala on 1 621 neliökilometriä. Asukkaita on 43 500 henkeä (vuonna 2009).
Vereštšaginon piiri sijaitsee Permin aluepiirin länsiosassa. Pohjoisessa se rajoittu Sivan ja Karagain, idässä Nytvan ja etelässä Otšorin piireihin sekä lännessä Udmurtiaan. Pinta-alasta noin kolmannes on metsää. Hyötykaivannaisia ovat kalkkikivi ja merkeli.
Piiriin kuuluu Vereštšaginon kaupunki sekä kuusi maalaiskuntaa: Boroduli, Nižneje Galino, Putino, Sepytš, Voznesenskoje ja Zjukaika. Hallinnollinen keskus on Vereštšagino. Asutuskeskuksia on yhteensä 169.
Asukkaista on vuoden 2002 väestönlaskennan mukaan 94,9 % venäläisiä, 2 % udmurtteja ja 1,1 % komipermjakkeja. Kaupunkiväestön osuus on 52,3 %.
Piirin kautta kulkee Iževsk ja Kirovin sekä Permin välinen rautatie. Seudulla on rautatieliikennettä palvelevia yrityksiä, trikootehdas ja elintarviketeollisuutta. Maatalous on erikoistunut maidon ja lihan tuotantoon.
Piirissä toimii maatalous- ja osuustoimintateknikumit, lasten luomistyön keskus, kolme musiikkikoulua, kulttuuri- ja vapaa-ajankeskuksia, kirjastolaitos, kotiseutumuseo ja Sepytšin kansatieteellinen museo. Paikallislehtenä ilmestyy "Zarja" (”Aamunkoitto”).
Otšorin piiri

Otšorin piiri () kunnallinen itsehallintoalue Permin aluepiirissä Venäjällä. Vuonna 1924 perustetun piirin pinta-ala on 1 330 neliökilometriä. Asukkaita on 24 600 henkeä (vuonna 2009).
Otšorin piiri sijaitsee Permin aluepiirin länsiosassa. Pohjoisessa se rajoittuu Vereštšaginon, idässä Nytvan ja Ohanskin, etelässä Bolšaja Sosnovan piireihin sekä lännessä Udmurtiaan. Pinta-alasta 48 % on metsää. Hyötykaivannaisia ovat kalkkikivi, savi, sora, turve ja kaoliini.
Piiriin kuuluu Otšorin kaupunki, Pavlovskin kaupunkimainen taajama (kaupunkikunta) sekä kolme maalaiskuntaa: Kiprino, Novovoznesensk ja Speškovo. Hallinnollinen keskus on Otšor. Asutuskeskuksia on yhteensä 76.
Asukkaista on vuoden 2002 väestönlaskennan mukaan 95 % venäläisiä ja 1,2 % udmurtteja. Kaupunkiväestön osuus on 74,6 %.
Piirin kautta kulkee Permin ja Udmurtian välinen asfaltoitu maantie. Otšorissa ja Pavlovskissa on konepajateollisuutta. Maatalous on erikoistunut maidon ja lihan tuotantoon sekä viljan ja rehukasvien viljelyyn. Lisäksi harjoitetaan puunhankintaa ja -jalostusta.
Piirissä toimii ammattikoulu, Iževskin juridisen opiston filiaali, lasten luomistyön keskus, taidekoulu, musiikkikoulu, kulttuuri- ja vapaa-ajankeskuksia, kirjastolaitos ja kotiseutumuseo. Paikallislehtenä ilmestyy "Otšorski krai" (”Otšorin seutu”).
Seudulla on arkeologisia muistomerkkejä. Nähtävyyksiin kuuluvat Otšorin ja Pavlovskin ortodoksiset kirkot ja historialliset rakennukset.
Punainen mekko

Punainen mekko on Elina Tiilikan esikoisromaani. Teoksen on julkaissut Gummerus vuonna 2010. Kirja kertoo Noorasta, joka päättää rahan puutteessa ryhtyä prostituoiduksi. 
Kirjan päähenkilö päätyy alalle kokeilunhalusta ja toteaa työllä saavan helposti rahaa. Asiakkaita on tarjolla enemmän kuin ehtii ottaa vastaan. Pelkällä lukiokoulutuksella päähenkilö ei ollut saanut mieleisiään töitä, ja hänelle tarjotut siivoojan työt tuntuivat turhilta ja tylsiltä. Prostituutiota ei moralisoida kirjassa, mutta se käsittelee sen mukanaan tuomia kielteisiä vaikutuksia nuoren naisen elämään, itsearvostukseen ja minäkuvaan.
Keisarilokki

Keisarilokki ("Larus pacificus") on Australian kotoperäinen lokkilaji. Sen esiintymisalue ulottuu Länsi-Australian Shark Baystä itärannikon Victoriaan, Tasmaniaan ja Kengurusaarelle. Siitä tunnetaan kaksi alalajia. Lajin holotyypin kuvaili John Latham Uudesta Etelä-Walesista vuonna 1801. Keisarilokilla on heimonsa kookkain nokka. Tämä 63 cm:n pituiseksi kasvava lokki etsii ruokansa merenrannoilta. Se sukeltelee ravinnokseen kaloja, mustekaloja, rapuja ja muita meren eläviä. Keisarilokki on oppinut hyödyntämään rantakiviä suurten rapujen kuorien rikottamiseen. Myös linnun munat ja poikaset kuuluvat sen ruokavalioon. Keisarilokki elää pienissä yhdyskunnissa tai pareittain; se on satunnainen sisämaassa. Se rakentaa pesänsä pensaan tai kallion alle, joka koostuu heinistä ja muista kasveista.
Stanisław Poniatowski (1676–1762)

Stanisław Poniatowski (15./16. syyskuuta 1676 Chojnik tai Dereczyn, Puola – 2. elokuuta 1762 Ryki, Puola) oli puolalais-liettualainen aatelinen, sotilasjohtaja ja valtion virkamies, Ruotsin armeijan kenraali. 
Poniatowski syntyi Szlachta-aateliseen perheeseen, joka ei tosin ollut säätynsä rikkaimpia tai maineikkaammasta päästä. Hän palveli Itävallan armeijassa kenraali Michal Franciszek Sapiehan joukoissa Osmanien valtakunnan turkkilaisia vastaan käydyssä sodassa. Puolan kruunusta käydyssä taistelussa hän oli Ruotsin kuninkaan Kaarle XII:n nimittämän ehdokkaan Stanisław Leszczyńskin tukija August II Väkevää vastaan. Hänestä tuli Ruotsin armeijan kenraali ja vuonna 1709 hän osallistui Pultavan taisteluun, jossa pelasti Kaarle XII:n hengen ruotsalaisten kärsittyä suuren tappion keisari Pietari Suuren johtamaa venäläisarmeijaa vastaan. Kaarle XII pakeni Osmanien valtakuntaan, jossa Poniatowskin aikaisemmin turkkilaisista hankkimista kokemuksista oli hyötyä. Poniatowskista tuli Kaarlen luotetuin lähettiläs tämän pyrkimyksissä saada osmanit mukaan suureen Pohjan sotaan. Turkkilaiset julistivatkin sodan Venäjälle ja voittivat Pietarin joukot Prutin taistelussa kesällä 1711. Palattuaan Osmanien valtakunnasta Kaarle XII nimitti Poniatowskin tuolloin alaisuuteensa kuuluneen saksalaisen Zweibrückenin kuvernööriksi.
Kaarlen kuoltua 1719 Poniatowski teki oman rauhansa August II Väkevän sekä Venäjän kanssa. Hän onnistui voittamaan Puolan kuninkaan luottamuksen ja toimi useissa diplomaattisissa tehtävissä. Hän solmi avioliiton Liettuan apulaiskanslerin tyttären Konstancja Czartoryskan kanssa. Tämän sukulaisuussuhteiden ansiosta Poniatowski eteni Liettuan varainhoitajan asemaan 1722. Puolan perimyssodassa 1733 Poniatowski tuki alkuun Stanisław Leszczyńskia, mutta kääntyi pian August III:n puolelle. Myöhemmin Poniatowski toimi mm. Krakovan kastellaanina. 
Poniatowski oli Puolan kuninkaan Stanislaus II Poniatowskin isä. Hän kuoli 85-vuotiaana Rykissa, Puolassa.
Työväen olympialaisten talvikisat 1931

Työväen olympialaisten talvikisat 1931 järjestettiin Mürzzuschlagissa, Itävallassa 5.–8. helmikuuta.
Kisoihin osallistui seitsemän maata.
Hiihtokilpailut.
15 km.
Paras ei-suomalainen oli Tsekko-Aussigia edustanut Walter Dressler, 10. ajalla 59.34&lt;br&gt;
Samalla hiihdetyssä yhdistetyn kisassa hiihti Saksan Max Hess ajan 59.18
3 km estehiihto.
Seitsemän kilpailijaa keskeytti suksien katkeamisen ja siteitten rikkoutumisen vuoksi.
10 km laskuhiihto.
Kaikkiaan suoritti matkan loppuun 37 miestä.
Naisten 4 km hiihto.
33 ilmoittautuneesta 32 kilpaili ja kaikki hiihtivät loppuun.
Naisten 6 km hiihto.
Miesten 30 km hiihto jäi hiihtämättä luonnonesteiden vuoksi.
Mäkihyppy.
Kilpailijoita 29. Kisa käsitti koekierroksen ja 3 kilpailuhyppyä.
Jääkilpailut.
Pikaluistelu 10 000 m.
Kalle Flinck kaatui pari kertaa ja keskeytti 7000 metriä luisteltuaan.
Serbian kuningaskunta

Serbian kuningaskunta () on historiallinen valtio, joka syntyi vuonna 1882, kun Serbian ruhtinaskunnan hallitsija kruunattiin Serbian kuninkaaksi nimellä Milan I. Serbian kuningaskunta lakkasi olemasta joulukuussa 1918, jolloin siitä ja sitä ympäröineistä alueista muodostettiin Serbien, kroaattien ja sloveenien kuningaskunta, joka uudelleennimettiin vuonna 1929 Jugoslavian kuningaskunnaksi. Serbian kuningashuone ja hallitus jatkoivat vallassa uudessa Jugoslavian valtiossa.
Historia.
Kansainvälinen yhteisö tunnusti Serbian ruhtinaskunnan itsenäisyyden vuonna 1878. Ruhtinaskunnasta muodostettiin kuningaskunta vuonna 1882 ja ruhtinas Milan Obrenovićista kruunattiin kuningas Milan I.
Serbia julisti sodan Bulgarialle vuonna 1885, kun Itä-Rumelia liitettiin Osmanien valtakunnasta osaksi Bulgariaa. Serbian–Bulgarian sota päättyi Serbian tappioon, mutta rauhassa sovittiin olojen palauttamisesta sotaa edeltäneeseen aikaan. Milan I luopui kruunusta alaikäisen poikansa Aleksanterin eduksi vuonna 1889, jonka holhoojahallituksen aikana maan talous meni huonolle tolalle.
Aleksanteri otti vallan holhoojahallitukselta 1893. Hän vastusti yhteiskunnallisia uudistuksia ja perui muun muassa uuden valtiosäädön ja vahvisti valtaoikeuksiaan. Epäsuosittu kuningas murhattiin sotilasvallankaappauksen yhteydessä 1903 ja uudeksi kuninkaaksi valittiin Pietari I. Vallankaappausta seurasi poliittinen ja diplomaattinen kriisi, jonka aikana maan politiikan johtohahmoksi nousi pääministeri Nikola Pašić. 
Nuoret Balkanin maat muodostivat Balkanin liiton vahvistaakseen asemiaan suurvaltojen välissä. Liitto julisti vuonna 1912 sodan Osmanien valtakunnalle. Ensimmäinen Balkanin sota päättyi liiton selkeään voittoon 1913, ja osmanien oli luovuttava alueistaan Balkanilla, mutta liittolaisten kiista alueiden jaosta johti samana vuonna toiseen Balkanin sotaan liittolaisten kesken. Sodan päättäneessä Bukarestin rauhassa 1913 Serbia sai niin sanotun Vanhan Serbian eli nyk. Pohjois-Makedonian ja Kosovon.
Serbian ja Itävalta-Unkarin vastakkainasettelu oli pahentunut jo Bosnian kriisin yhteydessä vuonna 1908, kun Bosnia-Hertsegovina liitettiin Itävaltaan. Tilanne kärjistyi serbinationalistin tekemään Itävallan arkkiherttuan Frans Ferdinandin murhaan 1914, mikä johti ensimmäisen maailmansodan syttymiseen.
Serbia kärsi maailmansodassa pahoin. Koko maa oli miehitettynä ja 20 % väestöstä menehtyi sodan aikana. Sodan jälkeen Balkanin slaavit muodostivat serbien johdolla Serbien, kroaattien ja sloveenien kuningaskunnan, jonka osaksi Serbia tuli. Valtio muutti myöhemmin nimensä Jugoslaviaksi.
Bill W.

William Griffith Wilson eli Bill W. (26. marraskuuta 1895 East Dorset, Vermont – 24. tammikuuta 1971 Miami) oli 12 askeleen ohjelman kehittäjä ja AA:n perustaja. Hän oli itse alkoholisti, joka oli aloittanut alkoholinkäytön ollessaan 22-vuotias sotilas. Hän koki hengellisen herätyksen ja raitistui vuonna 1934.
Bill W. varttui Vermontissa. Hän oli 10-vuotias, kun hänen runsaasti juonut isänsä lähti Kanadaan ja äitinsä Bostoniin. Lasta kasvattivat tämän jälkeen äidin vanhemmat. Bill W. meni vuonna 1918 naimisiin Lois Burnhamin kanssa. Hän toimi liikemiehenä, mutta alkoholi vaikutti tuhoisasti sekä hänen terveyteensä että uraansa. Hän päätyi neljästi sairaalaan alkoholiongelmaansa liittyvistä syistä. Raitistuneen ystävänsä innoittamana hän meni Oxford Groupin kokouksiin. Hän onnistui saamaan myös erään tri Robert Smithin pysymään raittiina kanssaan, ja AA syntyi virallisesti 10. kesäkuuta 1935. AA perustettiin siihen ajatukseen, jonka mukaan vain alkoholisti voisi auttaa toista. 
Bill W:n vaimo perusti Al-Anonin alkoholistien perheitä varten.
Tupakointia Bill W. jatkoi, ja hän kuoli Miamissa keuhkokuumeen ja emfyseeman seurauksena. Hänen kehittämänsä 12 askeleen ohjelma on auttanut miljoonia raittiuteen. Ohjelmaa on sovellettu myös muihin riippuvuuksiin.
Alexandra Daddario

Alexandra Anna Daddario (s. 16. maaliskuuta 1986 New York, New York) on yhdysvaltalainen näyttelijä. Hän teki läpimurtonsa "Percy Jackson" -fantasiaelokuvasarjassa (, ), missä hän esitti Annabeth Chasea. Sitemmin hän on esiinynyt muun muassa elokuvissa "Hall Pass – lupa rellestää" (2011), "Texas Chainsaw 3D" (2013), "San Andreas" (2015) ja "Baywatch" (2017) sekä televisiosarjoissa "Kovat kaulassa" (2009–2011), "Samaa sukua" (2011–2012), "True Detective" (2014) ja "American Horror Story: Hotel" (2015).
Vuonna 2021 Daddario tähditti HBO-sarja "The White Lotuksen" ensimmäistä tuotantokautta. Hän sai roolistaan kehuja sekä Primetime Emmy -ehdokkuuden.
Ura.
Daddario teki televisiodebyyttinsä 15-vuotiaana saippuasarjassa "All My Children". Läpimurtonsa hän teki vuonna 2010 fantasiaelokuvassa "", missä hän esitti Annabeth Chasea. Hänellä oli myös sivurooli draamasarjassa "Kovat kaulassa". Vuonna 2011 hän esiintyi komediaelokuvassa "Hall Pass – lupa rellestää".
Vuonna 2012 Daddario esiintyi Imagine Dragonsin kappaleen ”Radioactive” musiikkivideolla, jolla on YouTubessa yli miljardi näyttökertaa. Seuraavana vuonna hän esiintyi pääroolissa slasher-elokuvassa "Texas Chainsaw 3D" sekä uusi Annabeth Chasen roolin elokuvassa "". Vuonna 2014 Daddario esiintyi sivuroolissa rikossarja "True Detectiven" ensimmäisellä tuotantokaudella, missä hänen alastonkohtauksensa saivat runsaasti huomiota. Seuraavana vuonna hän tähditti katastrofielokuvaa "San Andreas". Samana vuonna hän myös näytteli pukusuunnittelija Natacha Rambovan fiktiivistä versiota kauhusarjassa "American Horror Story: Hotel".
Vuonna 2017 Daddario näytteli yhtä pääroolia toimintakomediassa "Baywatch". Vuonna 2021 hän esitti yhtä pääroolia HBO-sarjassa "The White Lotus". Roolistaan hän sai kehuja sekä parhaan minisarjan tai televisioelokuva naissivuosan Primetime Emmy -ehdokkuuden.
Yksityiselämä.
Vuodesta 2020 Daddario on ollut parisuhteessa tuottaja Andrew Formin kanssa. He avioituivat kesäkuussa 2022.
Ohotanlokki

Ohotanlokki ("Larus schistisagus") on itäaasialainen lokkilaji. Sen esiintymisalue käsittää Venäjän kaukoidän Kamtšatkan niemimaalta Navarinin niemeen ja Vladivostokiin, sekä Japanin Honshūn koillisosan ja Hokkaidōn. Vierailee kesäisin säännöllisesti Länsi-Alaskassa ja talvisin harhailee harvoin Uuteen-Englantiin tai Teksasiin asti. Lajin holotyypin kuvaili Leonhard Hess Stejneger Kamtšatkalta 1884.
Lajista on Suomessa kaksi havaintoa, Espoosta 3. marraskuuta 2012, Kouvolan Kuusankoskelta 23. tammikuuta 2021, josta se siirtyi Kotkaan 26. tammikuuta 2021.
Shemale

Shemale (joskus kirjoitusasussa ) on seksityön ja aikuisviihdeteollisuuden yhteydessä käytetty termi, jolla viitataan yleensä niihin transsukupuolisiin, jotka ovat enimmäkseen korjanneet sukupuolensa miespuolisesta naispuoliseksi, mutta joilla on kehoa feminisoivista hormonaalisista ja kirurgisista korjaushoidoista huolimatta vielä jäljellä siitin. Transsukupuolisten keskuudessa termi koetaan yleisesti alentavana ja pejoratiivisena, sillä se esimerkiksi automaattisesti viittaisi henkilön työskentelevän seksityön tai aikuisviihdeteollisuuden parissa.
Michael Jackson’s This Is It

Michael Jackson's This Is It (myös pelkkä This Is It) on vuonna 2009 julkaistu dokumentti-/konserttielokuva, jonka ohjasi Kenny Ortega. Elokuvassa nähdään Michael Jackson harjoittelemassa ja valmistautumassa This Is It -konserttisarjaansa varten, joka ei toteutunut, koska Jackson kuoli sydämenpysähdykseen 25. kesäkuuta 2009, kolme viikkoa ennen ensimmäisen konsertin alkua. Elokuva tuotti elokuvateattereiden lipunmyynnillä yli 260 miljoonaa dollaria, mikä tekee siitä maailman menestyneimmän dokumentti- ja konserttielokuvan.
Elokuva koostuu materiaalista, jossa Jackson harjoittelee esiintymistä ja ohjaa tiimiänsä sekä lyhyistä "behind the scenes" -materiaaleista, jotka keskittyvät tanssijoihin sekä suunniteltuihin vaatteisiin, joita oli tarkoitus käyttää konserttisarjassa. Kenny Ortegan mukaan kuvattua materiaalia ei ollut koskaan tarkoitus julkaista, mutta Jacksonin kuoleman johdosta Ortega halusi tuoda faneille mahdollisuuden nähdä millainen konserttisarjasta olisi tullut, jos se olisi toteutunut. Ortega omisti elokuvan Jacksonin kolmelle lapselle. Elokuvan materiaali kuvattiin Staples Center -areenalla ja The Forumissa Los Angelesissa, Kaliforniassa. 
Musiikki.
Albumi nimeltä This Is It julkaistiin 26. lokakuuta 2009. Albumi debytoi listaykkösenä Billboard 200 -listalla myyden 373,000 kappaletta ensimmäisellä viikolla julkaisusta. Tähän mennessä sitä on myyty yli 5 miljoonaa kappaletta maailmanlaajuisesti. Albumi sisältää Jacksonin kappaleita siinä järjestyksessä kuin ne esiintyvät elokuvassa. Albumin toinen levy sisältää ennen julkaisemattomia versioita muutamista Jacksonin kappaleista sekä puhutun "Planet Earth" -runon. Albumin mukana tulee 36-sivun vihko, jossa on kuvia Jacksonista harjoittelemassa This Is It -konserttisarjaa varten.
Julkaisut.
"This Is It" julkaistiin DVD:lle ja Blu-raylle Pohjois-Amerikassa 26. tammikuuta 2010. Elokuvaa myytiin Yhdysvalloissa 1,5 miljoonaa kappaletta ensimmäisellä viikolla julkaisusta, tehden samalla uuden ennätyksen musiikki DVD:itten ensimmäisen viikon myynteihin. Elokuva julkaistiin samana päivänä Japanissa, missä elokuva teki myös uuden ennätyksen tuottaen 18 miljoonaa dollaria ensimmäisenä päivänä julkaisusta. Aikaisemmin ennätystä piti hallussaan Ponyo -elokuva, joka tuotti 6.2 miljoonaa dollaria. Elokuva julkaistiin myöhemmin muissa maissa DVD:lle ja Blu-raylle 22. helmikuuta 2010 ja Australiassa ja Uudessa-Seelannissa 3. maaliskuuta 2010.
Earth Song

Earth Song on yhdysvaltalaisen laulajan Michael Jacksonin kolmas vuoden 1995 albumilta julkaistu single. Se julkaistiin marraskuussa 1995.
Kappaleet.
Visionary single
Itävallan CD-single
Britannian CD-single, osa 1
Britannian CD-single, osa 2
LP-versio
Kilvanajoa

Kilvanajoa on kuvateos, jonka aihepiiri on moottoriurheilu. Kuvat ovat peräisin Holger ja Marita Eklundin arkistosta 1950-luvulta alkaen aina 1990-luvulle. Eklundit olivat molemmat ammattivalokuvaajia. Holger Eklund työskenteli Moottoriurheilu-lehdessä ja Helsingin Sanomissa. Arkisto sisältää kaikkiaan puoli miljoonaa kuvaa tai negatiivia, ja niistä kirjaan on valikoitu promillen verran.
Kriittikko pitää "Kilvanajoa"-teosta yhtenä talven vaikuttavimmista urheilukirjoista, ja toteaa myös, että teoksessa on kartettu perinteistä moottoriurheilukirjojen huumoria ja annettu kuvien puhua. Teoksen kuvat kertovat etupäässä kotimaisista moottoriurheilijoista ja tapahtumista, mutta mukana on kuvia myös merkittävistä ulkomaisista tähdistä ja myös muun muassa Monte Carlosta. Kuvien ohessa on kuvateksteinä tietoiskuja kuvan aihepiiristä.
Teoksessa on kuva muun muassa Eläintarhan ajot päättäneestä Örjan Atterbergin kuolemaan johtaneesta turmasta.
Teoksen on julkaissut vanhojen autojen talli Scuderia Naftalin, joka on saanut haltuunsa Eklundien arkiston. Talli on Historic Formula Vee -tiimi, jolla on hallussaan muun muassa Keke Rosbergin ensimmäinen iso formula Veemax Mk IV b 1970, jolla Rosberg ajoi 1972.
Rullajarru

Rullajarru () on Shimanon tuotemerkki perinteisen käsikäyttöisen rumpujarrun muunnelmalle, jonka toiminta perustuu jarrukenkien puristamiseen jarrurumpua vasten epäkeskon avulla. Polkupyörän etu- ja takanapoihin tarkoitettua rullajarrua operoidaan normaalisti jarrukahvoista, joista voima johdetaan jarrulle jarruvaijerin välityksellä. Toisin kuin normaali rumpujarru, rullajarru voidaan helposti irrottaa navasta.
Useimmat rullajarrut on varustettu tehonrajoittimella, ja niitä markkinoidaan toisinaan ”polkupyörien ABS-jarruina”. Osa valmistajista on pyrkinyt tarkoituksella vähentämään etenkin etunavoissa käytettävien rullajarrujen tehoa siitä aiheutuvan ylijarrutuksen vuoksi. Ylijarrutuksessa etujarru jarruttaa polkupyörän kulkua niin paljon, että takapyörä pyrkii nousemaan ylös. Tästä puolestaan aiheutuu kokonaisjarrutustehon väheneminen ja pahimmassa tapauksessa eteenpäin kaatuminen.
Goin’ Back to Indiana

Goin' Back to Indiana on The Jackson 5 -yhtyeen live/soundtrack -albumi heidän samannimisestä TV-spesiaalista, jonka ABC esitti 16. syyskuuta 1971. 
Albumi sisältää ennen julkaisemattomia kappaleita ("The Day Basketball Was Saved", "I Want to Take You Higher", "Feelin' Alright" ja "Walk On"), tosin ne ovat liveversioita, eikä studioversioita ole vieläkään julkaistu. Albumia myytiin maailmanlaajuisesti 2.6 miljoonaa kappaletta.